b'\n_START_ARTICLE_\nMusikolohiya\n_START_PARAGRAPH_\nAng musikolohiya (Griyego: \xce\xbc\xce\xbf\xcf\x85\xcf\x83\xce\xb9\xce\xba\xce\xae = "musika" at \xce\xbb\xcf\x8c\xce\xb3\xce\xbf\xcf\x82 = "salita", "katuwiran", "dahilan") ay ang maparaan at makadalubhasang pag-aaral ng musika o tugtugin. Kabilang sa larangan at agham na ito ang pananaliksik sa kasaysayan ng musika at mga gawaing ng pagsasagawa o pagtatanghal ng tugtugin, teoriya ng musika, estetika sa musika, akustiko o linigan, at pati ang pag-unlad ng mga instrumentong pangtugtog. Kaugnay nito, tinatawag na etnomusikolohiya ang hambingang pag-aaral ng musikang hinlog at katutubo ng iba\'t ibang mga kultura.\n_START_SECTION_\nKasaysayan\n_START_PARAGRAPH_\nNagsimula bilang isang hiwalay na sangay ng pag-aaral sa larangan ng musika ang musikolohiya sa Alemanya noong ikalawang hati ng ika-19 daang taon. Sa kasalukuyan, isa na itong mahalagang bahagi ng kurikulum na pangmusika sa maraming mga pamantasan, katulad ng sa mga nasa Europa at Amerika.'